Jack Parow kry eie fees in NederlandJack Parow (Foto: Verskaf) Die Afrikaanse kletsrymer Jack Parow gaan op 4 November in die musieksentrum TivoliVredenburg in Utrecht, Nederland, sy eie fees hou om die uitreiking van sy vierde vollengte album te vier. Die sanger het Woensdag in ŉ verklaring gesê dié album, wat Africa for Beginners heet, word in September vanjaar uitgereik. “Parow Fest” gaan volgens die verklaring ŉ gróót makietie wees. Africa for Beginners word vervaardig deur Johnny de Ridder, veral bekend as lid van Fokofpolisiekar. “Dis ŉ absolute eer om my eie fees te hê in ŉ ander land,” het Parow gesê. “Ek’s dankbaar vir die geleentheid. My doel is om uiteindelik Suid-Afrikaanse bands saam met my oor te neem, want ek wil graag Suid-Afrika en ons musiek soveel as moontlik blootstelling gee en dit kan ŉ goeie manier wees om dit te doen,” het die sanger gesê. Top Notch, ŉ platemaatskappy in Nederland, het reeds ŉ aanbod gemaak om dié album in Nederland te versprei. Die kletsrymer het ook gesê hy het reeds sy oorsese musikant-vriende, wat onder meer saamgewerk het aan sy kortspeler, From Parow with Love, nadergehark om by die partytjie aan te sluit. Dié kunstenaars sluit in Skip & Die, De Likt, De Kraaien en Ertebrekers. Vir meer inligting oor Africa for Beginners en “Parow Fest”, besoek sy webwerf.